TLI ลุ้นเข้า SET50 แบบฟาสต์แทร็ก! จับตา IRPC-BLA ติดโผเสี่ยงตกชั้น
จับตา! TLI เข้าเทรดวันแรก 25 ก.ค. 65 ผงาดเข้า SET50 แบบฟาสต์แทร็ก เล็ง IRPC-BLA-SAWAD-JMART-KCE เข้าโซนอันตรายเสี่ยงเบียดตกชั้น หากมูลค่ามาร์เก็ตแคปรั้งท้ายอันดับ 50 
จับตา! TLI เข้าเทรดวันแรก 25 ก.ค. 65 ผงาดเข้า SET50 แบบฟาสต์แทร็ก เล็ง IRPC-BLA-SAWAD-JMART-KCE เข้าโซนอันตรายเสี่ยงเบียดตกชั้น หากมูลค่ามาร์เก็ตแคปรั้งท้ายอันดับ 50
22 ก.ค. 2565

ผู้สื่อข่าวรายงานว่า วันจันทร์ 25 ก.ค. 65 วันแรกของหุ้นไอพีโอน้องใหม่  บริษัท ไทยประกันชีวิต จำกัด (มหาชน) หรือ TLI เข้าซื้อขายในตลาดหลักทรัพย์แห่งประเทศไทย (SET) กลุ่มอุตสาหกรรมการเงิน ในหมวดธุรกิจประกันภัยและประกันชีวิต โดยมีจำนวนหุ้นจดทะเบียนชำระแล้วทั้งหมดหลังขายไอพีโอเป็น 11,450 ล้านหุ้น ซึ่งเป็นการเพิ่มเข้ามาจากการขายไอพีโอใหม่ 850 ล้านหุ้น หลังจากเดิมจำนวนหุ้นจดทะเบียน 10,600 ล้านหุ้น
ทั้งนี้ ราคาเสนอขายไอพีโอ TLI อยู่ที่ 16 บาทต่อหุ้น ซึ่งทำให้เป็นหุ้นน้องใหม่ที่มูลค่าตามราคาตลาด หรือ “มาร์เก็ตแคป” ณ ราคาไอพีโออยู่ที่ 183,200 ล้านบาท จะเป็นหุ้นที่เข้าคำนวณในดัชนี SET50 ได้ทันที โดยไม่ต้องรอเข้าซื้อขายก่อน 6 เดือน หรือรอการทบทวนดัชนีรอบใหม่ ซึ่งวงการวาณิชธนกิจเรียกกรณีนี้ว่า เป็นการเข้าคำนวณในดัชนี SET50 แบบ Fasttrack
สำหรับ TLI เสนอขายหุ้นไอพีโอจำนวนไม่เกิน 2,155.07 ล้านหุ้น หรือไม่เกิน 18.80% ของจำนวนหุ้นสามัญที่ออกและชำระแล้วทั้งหมดของบริษัทฯ พร้อมกรีนชูออพชั่นจำนวนไม่เกิน 161.63 ล้านหุ้น เสนอขายที่ราคาหุ้นละ 16 บาท ซึ่งนักลงทุนสถาบันทั้งในประเทศและต่างประเทศ รวมไปถึงผู้ลงทุนรายย่อย แห่ซื้ออย่างคับคั่งทำให้หุ้นที่เสนอขายถูกจองซื้อหมดเกลี้ยง
ส่วนของเกณฑ์ “Fasttrack”  สำหรับการจัดทำดัชนี SET50 ของตลาดหลักทรัพย์แห่งประเทศไทย (ตลท.) โดยกฏดังกล่าว ระบุว่า หุ้นใหม่ที่เข้าจดทะเบียนในตลาดหลักทรัพย์ฯ หากมี “มาร์เก็ตแคป” มากกว่า 1% ของมาร์เก็ตแคปรวมทั้งตลาดหลักทรัพย์ฯ หรือ เป็นหุ้นที่มีมูลค่ามาร์เก็ตแคปสูงสุดติด 20 อันดับแรกใน SET50 ทาง ตลท. จะนำหุ้นดังกล่าว มาคำนวณในดัชนี SET50 และ SET100 ในอีก 3 วันทำการ หลังจากที่หุ้นตัวนั้น เริ่มซื้อขายในตลาดหลักทรัพย์เป็นวันแรก
อย่างไรก็ตาม เกณฑ์ดังกล่าวไม่รวมหุ้นที่เกิดจากการปรับโครงสร้างกิจการ หรือควบรวมกิจการกับบริษัทจดทะเบียนเดิม ส่วนหุ้นที่ถูกคัดออกจากการคำนวณในดัชนี SET50 นั้น ตลท. จะเลือกจากหุ้นที่มีมาร์เก็ตแคปน้อยสุดขณะนั้น ออกจากการคำนวณดัชนี โดยนำไปอยู่ในกลุ่มหลักทรัพย์สำรองแทน
สำหรับหุ้น TLI มีมาร์เก็ตแคป ณ ราคาไอพีโอ รวมอยู่ที่ 183,200 ล้านบาท คิดเป็นสัดส่วน 1% ของมาร์เก็ตแคปรวมทั้งตลาดหลักทรัพย์ที่ 18,548,890.20 ล้านบาท ( ณ วันที่ 22 ก.ค. 65) โดยหุ้น TLI ยังนับเป็นหุ้นที่มีมาร์เก็ตแคปสูงเป็นลำดับที่ 23 ของตลาดหุ้นไทยอีกด้วย
ทั้งนี้ก็หมายความว่า หาก TLI สามารถขยับอันดับมาร์เก็ตแคปของตัวเองขึ้นไปอีกเพียง 3 อันดับ หุ้น TLI ก็จะมีคุณสมบัติตามเกณฑ์ที่ ตลท.กำหนด และสามารถกระโดดเข้าไปอยู่ในดัชนี SET50 ได้ทันที ซึ่งการขยับมาร์เก็ตแคปขึ้นอีกแค่ 3อันดับ ก็อาจไม่ใช่เรื่องยากเกินเอื้อมเสียด้วย นั่นก็เพราะโดยปกติของหุ้น IPO ที่เข้าเทรดในตลาดหลักทรัพย์ฯวันแรกราคาหุ้นมักปรับตัวขึ้นอย่างร้อนแรงเป็นส่วนใหญ่
สำหรับการเข้า SET50 ของ TLI ถ้าดูตามเกณฑ์แล้วพบว่ามี “มาร์เก็ตแคป” มากกว่า 1% ของมาร์เก็ตแคปรวมทั้งตลาดหลักทรัพย์ฯ ส่วนนี้ก็ถือว่าเข้าได้แล้วตามกฎเกณฑ์
ทว่าถ้าเหตุการณ์ดังกล่าวเกิดขึ้นกับ TLI  หรือ เพียงแค่ราคาหุ้นปรับตัวขึ้นปิดมากว่า 2%  ก็เพียงพอ ที่จะทำให้มาร์เก็ตแคปของ TLI เพิ่มขึ้นอย่างรวดเร็ว จนกระโดดเข้าไปอยู่ในดัชนี SET50 ทันที โดยจากการสำรวจมาร์เก็ตแคปกลุ่ม SET50 ณ วัน 22 ก.ค. 65 เพราะหุ้นที่มีมาร์เก็ตแคปอันดับที่ 20 คือ CRC อยู่ที่ 215,608.25 ล้านบาท  อันดับที่ 21 คือ PTTGC มาร์เก็ตแคปอยู่ที่ 199,516.57 ล้านบาท  และอันดับที่ 22 คือ GPSC มาร์เก็ตแคปอยู่ที่ 186,102.14 แสนล้านบาท
ทั้งนี้หุ้นที่มีความเสี่ยงว่าจะหลุดออกจากการคำนวณในดัชนี SET50 จากการเข้ามาเทรดของ TLI  โดยอันดับ 50 คือ IRPC เนื่องจากมาร์เกตแคปน้อยที่สุดในบรรดาหุ้นกลุ่ม SET50 โดยอยู่ที่ 64,981.45 ล้านบาท, อันดับที่ 49 คือ BLA มาร์เกตแคป 65,741.29 ล้านบาท, อันดับที่ 48 คือ SAWAD มาร์เกตแคป 67,971.04 ล้านบาท, อันดับ 47 คือ JMART  มาร์เกตแคป 68,100.27 ล้านบาท และอันดับ 46 คือ KCE มาร์เกตแคป 68,250.57 ล้านบาท
ส่วนมูลค่ามาร์เก็ตแคปทั้งหมดของหุ้นกลุ่ม SET50 ดูจากตารางประกอบ (ข้อมูล ณ วันที่ 22 ก.ค. 65)
